Vi kan lige så godt se det i øjnene, siger Loretta Napoleoni: »Islamisk Stat er allerede mere end en bevægelse. I dag er Islamisk Stat reelt en fungerende stat. Bevægelsen kontrollerer et enormt territorium. Den er ikke anerkendt af sine naboer. Men den tager ansvar for sit område og sin befolkning. Og den har en økonomi til at finansiere sig selv«.

Sådan behøvede det ikke at være.

Da IS i 2010 blot var en omstridt bevægelse, en milits, var den reelt på sammenbruddets rand. Men både Saudi-Arabien, Qatar og Kuwait sørgede ifølge Napoleoni for den finansiering, der gjorde det muligt for Mellemøstens nu mest omstridte terrorbevægelse at tage kontrol med et voksende område i Syrien og Irak.